पाएं अपने शहर की ताज़ा ख़बरें और फ्री ई-पेपरडाउनलोड करें
ग्वालियर। सब्जियों की ताजगी अब बिना फ्रिज के भी बरकरार रहेगी। दो-चार दिन नहीं बल्कि 25 दिन तक सब्जियां रूम टेंपरेचर पर रखी जा सकेंगी। राजमाता विजयाराजे सिंधिया एग्रीकल्चर यूनिवर्सिटी के साइंस सेंटर में वैज्ञानिकों ने सब्जियों पर एक रासायनिक प्रयोग शुरू किया है। इसमें पहले चरण में टमाटर पर प्रयोग सफल हुआ है। इस प्रयोग के बाद अब अन्य सब्जियों पर प्रयोग शुरू कर दिया गया है। इससे घर-बगीचे, फार्म हाउस में सब्जी उगाने का शौक रखने वालों के साथ किसानों को भी फायदा होगा।
एग्रीकल्चर यूनिवर्सिटी के साइंस सेंटर में एक माह पहले कृषि वैज्ञानिकों ने यह प्रयोग शुरू किया है। साइंस सेंटर के क्रॉप कैफेटेरिया में रासायनिक प्रयोग कर टमाटर को 25 दिन तक सामान्य तापमान पर रखा। इस अवधि में टमाटर बिल्कुल भी खराब नहीं हुआ और उसकी ताजगी बरकरार रही।
ये है रासायनिक प्रयोग
सब्जियां के पौधों में फूल आने से पहले बोरोन पाउडर का छिड़काव किया जाना चाहिए। इसके बाद फूल में फल आने की शुरुआत होते ही लिक्विड कैल्शियम का छिड़काव किया जाता है। बोरोन और लिक्विड कैल्शियम के बाद लिक्विड फर्टिलाइजर (घुलनशील उर्वरक) का एक छिड़काव किया जाता है।
ऐसे बढ़ती है लाइफ
बोरोन: यह सब्जियों के फूलों की संख्या बढ़ाता है। फूल आने से पहले यह फ्रूट सेटिंग कर देता है।
लिक्विड कैल्शियम: यह सब्जी की गुणवत्ता बढ़ाता है, जिससे उसके पोषक तत्व लंबे समय तक बरकरार रहते हैं। सब्जी की चमक भी यह बनाए रखता है।
घुलनशील उर्वरक: इससे सब्जी के फूल और फिर फल आने की प्रक्रिया दोनों को बढ़ाया जाता है। यह बोरोन और कैल्शियम के साथ और बाद में भी उपयोग किया जा सकता है।
पहले प्रयोग में टमाटर पर मिली सफलता
रासायनिक प्रयोग के जरिए सब्जियों की लाइफ बढ़ाई जा सकती है। पहले चरण में टमाटर को बिना फ्रिज के 25 दिन तक रखने का प्रयोग सफल हुआ है। बाकी सब्जियों पर प्रयोग जारी है।
डॉ रश्मि वाजपेयी, कृषि वैज्ञानिक, साइंस सेंटर
यह होगा फायदा
घरों, फार्म हाउस व बाग में सब्जी उगाने वालों के साथ किसानों को भी इससे फायदा होगा। इसके साथ ही सब्जियों को जल्दी तोडऩे की फिक्र भी नहीं रहेगी। किसानों को सब्जियों के दाम भी अच्छे मिलेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn